ועדת הפנים והגנת הסביבה, כנסת 24, פרוטוקול מספר 90, 2022-01-04 13:42

שרון רופא אופיר: צוהריים טובים, דיון חשוב היום בנושא הצעת תקנות היערות, רישיון כריתה לעצי הדר ועצי אבוקדו, הארכה של הוראת השעה, 4 בינואר, ב' בשבט תשפ"ב.

שרון רופא אופיר: אנחנו מדברים בעצם על הוראת שעה שניתנה בשנת 2016.

שרון רופא אופיר: אנחנו רוצים להפוך אותה, זה בעצם הבקשה של משרד החקלאות, להפוך אותה להוראת קבע.

שרון רופא אופיר: אנחנו ננהל כאן היום דיון כדי לראות האם אנחנו מאשרים את הבקשה, האם אנחנו דוחים את הבקשה.

שרון רופא אופיר: אני מבינה שנמצאים איתנו נציגים מקצועיים.

שרון רופא אופיר: צוהריים טובים לחברי, חבר הכנסת יוראי להב הרצנו.

שרון רופא אופיר: אתה רוצה להתחיל ולומר משהו או שקודם נשמע את גורמי המקצוע?

יוראי להב-הרצנו: אפשר לשמוע את גורמי המקצוע ואז נתייחס.

יוראי להב-הרצנו: תודה.

שרון רופא אופיר: מאה אחוז, תודה.

שרון רופא אופיר: ד"ר ארז ברקאי, מנהל אגף יער ואילנות ופקיד היערות הממשלתי.

שרון רופא אופיר: כן, בבקשה.

ארז ברקאי: צוהריים טובים לכולם, אנחנו כאן כדי להשלים הליך שהתחיל בשנת 2016, כאמור, הליך שמטרתו הייתה להסדיר את נושא כריתת והובלת מטעי הדרים ואבוקדו, כאשר המטרה של הוראות השעה האלה שהותקנו בראשית דרכן לפני כחמש שנים, הייתה למעשה למנוע את זיהום האוויר שנגרם כתוצאה מפעילות המפחמות.

ארז ברקאי: בעקבות הזיהום הזה הוקם צוות עבודה בין-משרדי ברשות המשרד להגנת הסביבה.

ארז ברקאי: אחת מהמלצות הצוות הייתה לתקן תקנות מתוקף פקודת היערות, שיקבעו שכל כריתה של מטע הדרים או אבוקדו יידרשו ברישיון כריתה, ואם נדרש להוביל את גדמי העצים האלה למקום אחר, אז בעל המטע יידרש גם ברישיון הובלה.

ארז ברקאי: חשוב להדגיש שהמטעים הללו נבחרו באופן ספציפי, כי הגדמים שמיוצרים מהמטעים האלה הם חומר הדלק שממנו מייצרים את הפחמים במפחמות.

ארז ברקאי: שאר המטעים, לא משתמשים בהם.

ארז ברקאי: העץ שם הוא לא איכותי בשביל שישתמשו בהם במפחמות, ולכן ראינו לנכון בזמנו להסדיר את זה רק עבור המטעים האלה.

ארז ברקאי: ההוראות נקבעו לתקופה של חמש שנים, כי לא ידענו בזמנו האם ההוראות האלה יהיו אפקטיביות ואם הן יובילו באמת לתוצאה הרצויה.

ארז ברקאי: במהלך שנת 2020 המשרד עשה עבודה של בחינת רגולציה בדיעבד, מה שנקרא.

ארז ברקאי: הדוח נשלח גם לוועדה.

ארז ברקאי: בדוח שעשינו בחנו למעשה האם הרגולציה השיגה את מטרתה, כלומר האם תחנות ניטור האוויר רואות ירידה בזיהום האוויר?

ארז ברקאי: האם כמות התלונות שהגיעו מהתושבים באזורים הללו, שאני מדבר בעיקר על אזור חדרה, ואדי ערה, פרדס חנה, כרכור, כל האזור הזה, האם כמות התלונות שמגיעות בעקבות זיהום האוויר של פעילות המפחמות, פחתה?

ארז ברקאי: אכן אנחנו ראינו שיש ירידה ניכרת בזיהום האוויר במזהמים הרלוונטיים.

ארז ברקאי: יש ירידה ניכרת בכמות תלונות הציבור על פעילות המפחמות.

ארז ברקאי: היה פה מהלך ממשלתי רחב שכלל מספר משרדי ממשלה.

ארז ברקאי: אנחנו יודעים בוודאות שהמפחמות שפעלו נסגרו למעשה, וכאן אנחנו רוצים למעשה כדי שהאירוע הזה לא יחזור על עצמו, לאור העובדה שהרגולציה השיגה את מטרותיה, אנחנו רוצים לקבוע אותן כהוראות קבועות שמכאן והלאה כל חקלאי שיידרש בכריתה של המטעים האלו או בהובלה של הגדמים, יידרש להוראות הרגולציה האלה.

ארז ברקאי: לשם כך אנחנו כאן.

שרון רופא אופיר: אתה יודע לומר לי בנתונים, לסבר לנו את האוזן כמה גדמי עצים היו מגיעים לפחמות עד הוראת השעה?

שרון רופא אופיר: האם עדיין מגיעים לשם?

שרון רופא אופיר: אתה אומר שהם נסגרו.

ארז ברקאי: אין לי את הנתונים של כמה טון או כמה קוב הגיע לשם.

ארז ברקאי: כיום לא מגיע לשם כלום.

ארז ברקאי: כמו שאמרתי, הם נסגרו לגמרי.

שרון רופא אופיר: זאת אומרת שהוראת השעה עשתה את שלה.

ארז ברקאי: בהחלט כן.

שרון רופא אופיר: ואתם מבקשים היום להפוך את הוראת השעה להוראת קבע.

ארז ברקאי: נכון מאוד.

שרון רופא אופיר: אוקיי.

שרון רופא אופיר: בוא נצלול רגע לאותה הוראת שעה.

שרון רופא אופיר: באותה הוראת שעה דיברו גם על רישיון כריתה, שאגב, אני אשמח להבין מה אותם חקלאים עושים עם העצים אחרי שהם כורתים אותם.

שרון רופא אופיר: למעט רישיון כריתה היה גם רישיון הובלה, נכון?

ארז ברקאי: נכון.

שרון רופא אופיר: זה היה בשני קבצים שונים.

שרון רופא אופיר: אנחנו מבקשים לאחד את שני הקבצים.

ארז ברקאי: זה עניין משפטי לגמרי.

לירון אדלר-מינקה: משרד החקלאות, חוץ מההפיכה של הוראת השעה להוראת קבע, יש כמה תיקונים קטנים בתקנות עצמן שאותן נקריא.

לירון אדלר-מינקה: בשיחות מקדימות בינינו אנחנו באמת הצענו גם מבחינת הנוחות של הציבור ומי שקורא את התקנות, לאחד את שני הקבצים לקובץ אחד.

לירון אדלר-מינקה: זה באמת איחוד טכני לחלוטין.

לירון אדלר-מינקה: פשוט להעתיק את ההוראות הקיימות שאנחנו לא משנים.

לירון אדלר-מינקה: פשוט לעשות את זה בקובץ אחד ואת העבודה הטכנית המשפטית אנחנו נוכל לעשות.

לירון אדלר-מינקה: לא צריך להצביע עליה כאן.

לירון אדלר-מינקה: פשוט נעשה את זה בשלב שליחת - - -

שרון רופא אופיר: אני רואה בזה סדר.

יוראי להב-הרצנו: יש לי התייחסות לגבי סעיף מסוים.

לירון אדלר-מינקה: יש לי הערה גם בנושא של הפיכת הוראת השעה להוראת הקבע.

לירון אדלר-מינקה: במהלך התקופה של הוראת השעה התבקש משרד החקלאות להעביר דיווחים במהלך כל התקופה לוועדה לגבי אופן יישום התקנות, איך הולך הפיקוח, כמה מפקחים.

לירון אדלר-מינקה: בעצם הדיווחים האלה לא הועברו במשך כל התקופה.

לירון אדלר-מינקה: בגלל שזה חשוב לדעת קצת נתונים כדי לחשוב אם להפוך את הוראת השעה להוראת קבע, אז ביקשנו מהמשרד שיעביר.

לירון אדלר-מינקה: אם הוועדה תרצה לשמוע - - -

שרון רופא אופיר: אז קודם כל אנחנו נשמח לשמוע את הנתונים, אבל כמדומני, אתה אמרת שכן הצגתם את זה לוועדה הקודמת, ארז.

ארז ברקאי: גבירתי היושבת-ראש, את שאלת על הנתונים שהיו, כמה טון עצים הועברו לפני התקנות.

שרון רופא אופיר: אמרת שאתם עשיתם דוח שזה הוצג בפני הוועדה, אז בפני איזה ועדה זה הוצג?

ארז ברקאי: אני אסביר.

ארז ברקאי: כלל הנתונים מ-2017 עד 2021 שהם הנתונים שרלוונטיים לרגולציה של הוראות השעה, הועברו לוועדה טרם הדיון.

שרון רופא אופיר: אה, עכשיו.

ארז ברקאי: טרם הדיון הועברו כל הנתונים, כמה רישיונות כריתה, כמה רישיונות הובלה, כמה אירועי פיקוח ואכיפה היו וכיוצא באלה.

ארז ברקאי: כל הנתונים האלה הועברו.

לירון אדלר-מינקה: זה נמצא גם בטאבלטים של חברי הכנסת, אם אתם רוצים לראות.

שרון רופא אופיר: אנחנו נשמח שתסבר לנו את האוזן בנוגע לנתונים, אבל אם אנחנו הולכים והופכים את זה להוראת קבע, בהנחה נגיד שזה יקרה, אז זה כבר קצת פחות - - -

לירון אדלר-מינקה: הדיווח נועד כדי לאפשר לוועדה לקבל החלטה.

לירון אדלר-מינקה: כן משרד החקלאות העביר יחד עם הבקשה לתקנות, דוח בחינת רגולציה, ובנוסף הוא העביר עוד כמה נתונים גם לגבי מספרי הרישיונות וגם לגבי מספרי התיקים שנפתחו.

לירון אדלר-מינקה: אם הוועדה רוצה לשמוע את הפרטים בשביל לקבל את ההחלטה היום, אז - - -

שרון רופא אופיר: כן, אנחנו נשמח.

ארז ברקאי: בסדר גמור.

ארז ברקאי: אנחנו העברנו לוועדה מספר נתונים.

ארז ברקאי: אני אתחיל ברשותך בנתונים של הרישיונות, מספר הרישיונות שהונפקו מ-2017 עד 2021.

ארז ברקאי: 2017 הייתה השנה הראשונה.

ארז ברקאי: הונפקו בשנה הזאת 121 רישיונות של כריתה ו-70 רישיונות של הובלה.

ארז ברקאי: לאורך כל השנים אנחנו רואים עלייה בכמות רישיונות הכריתה שהתבקשו על ידי החקלאים.

ארז ברקאי: אך טבעי הדבר שככל שרגולציה חדשה, אז עד שהמפוקחים לומדים, אז אנחנו רואים עלייה.

ארז ברקאי: ב-2019 היה 334 רישיונות כריתה.

ארז ברקאי: ב-2021 כצפוי, היה ירידה מן הסתם שנובעת מכך שנכנסנו לשנת שמיטה, אז הכמויות פחתו בשנת 2021 של רישיונות הכריתה ורישיונות ההובלה.

ארז ברקאי: זה לגבי כמות הרישיונות.

ארז ברקאי: העברנו לכם גם נתונים שעוסקים בפיקוח שהופעל.

ארז ברקאי: אנחנו מקבלים פיקוח לטובת הוראות השעה מרשות הטבע והגנים.

ארז ברקאי: המשרד מעסיק שלושה פקחים ייעודיים לטובת האכיפה של הוראות השעה האלה.

ארז ברקאי: אני מקווה שנציג רט"ג אולי נמצא בזום.

קריאה: הוא נמצא.

ארז ברקאי: אז אולי כדאי שניתן לו, ברשותך, שיציג את עבודת הפיקוח שבוצעה לאורך השנים.

שרון רופא אופיר: אוקיי, אז אנחנו נעבור לנציג רשות הטבע והגנים שנמצא איתנו בזום, אלדד פלד.

שרון רופא אופיר: עד שהעניין עם אלדד יסתדר, נאפשר בינתיים לאסנת שנמצאת איתנו, לדבר.

אסנת בנימין: נעים מאוד, אני אסנת בנימין, צבא הגנה לעצים, עצים למען האקלים.

אסנת בנימין: יש לנו כמה כובעים שאנחנו מתעסקים בהם, אלפי אנשים בכל הארץ, בקבוצות להגנת עצים.

אסנת בנימין: קראתי היטב את דוח בחינת הרגולציה שנעשתה ב-2020 לצורך אישור התקנות, להפוך אותן לתקנות קבע, ואני רואה באירוע סוג של גיחוך.

שרון רופא אופיר: למה?

אסנת בנימין: אתמול התקיימה ועדת משנה שארגון אלון טל בנושא בריאות הציבור, אירועי האקלים, השפעה של משבר האקלים על בריאות הציבור, ונושא הקמינים עלה שם, שריפת עץ.

אסנת בנימין: בפקודת היערות יש רישיון כריתה ורישיון הובלה, כל מי שמקבל רישיון.

אסנת בנימין: הם לקחו את רישיונות ההובלה ואמרו, לא ייצאו העצים הכרותים משטח ישראל.

אסנת בנימין: הם יישארו פה.

אסנת בנימין: העצים הכרותים האלה נמכרים להסקה.

אסנת בנימין: אנחנו מדברים על 1,500–2,000 שקל לטון.

אסנת בנימין: הרבה פעמים בגלל שאין רישיון כריתה, אנחנו מדברים על כסף שחור.

אסנת בנימין: לא בעיה למכור את זה.

אסנת בנימין: הם מבקעים את העץ ומוכרים אותו.

אסנת בנימין: בשלוש שנים האחרונות אנחנו רואים את השיא המטורף.

אסנת בנימין: בשנה שעברה כמות כריתות העצים פי שלוש מ-2018.

אסנת בנימין: ב-2018 היינו ב-140,000 עצים.

אסנת בנימין: כריתות המטעים הרבה פעמים ללא רישיון כמו שאנחנו רואים בדוחות, ומה שקורה פה זה שבעצם כל מה שעשו, זה לא להוציא את העצים.

אסנת בנימין: השטח הוא כל כך צר.

שרון רופא אופיר: אז בעצם במילים אחרות, מה את אומרת?

אסנת בנימין: יש תנועה מאוד גדולה נגד קמינים בארץ.

אסנת בנימין: אנשים נאלצים לחיות במיזוג ולכלוא את עצמם בגלל זיהום אוויר, אבל משרד להגנת הסביבה לא מחשיב את זה כבעיה, כי הם לא התלוננו על מפחמות.

שרון רופא אופיר: בעצם מה את אומרת לעניין התקנה הזו?

אסנת בנימין: לעניין התקנה הזאת, אני קודם כל רוצה שנסיק את המסקנות שזיהום האוויר הזה כרגע בתוך הארץ, אבל המשרד להגנת הסביבה - - -

שרון רופא אופיר: את אומרת במילים אחרות, זה היה בסדר שזה היה מפחמות, בפרדס חנה וחדרה חטפו את זיהום האוויר, אני לא רוצה שיחטפו את הזיהום - - - .

שרון רופא אופיר: אני לא הצלחתי להבין.

אסנת בנימין: כל זיהום האוויר כרגע נשאר בתוך הארץ.

לירון אדלר-מינקה: בעיקרון, היום כשנותנים את רישיון ההובלה צריך לבדוק מה יעד הפינוי.

לירון אדלר-מינקה: פקיד היערות לא צריך לתת רישיון הובלה אם הוא לא מאשר את יעד הפינוי.

לירון אדלר-מינקה: היום כן נותנים רישיון הובלה כשיעד הפינוי הוא עצים להסקה, כל עוד הדבר הזה - - -

שרון רופא אופיר: אבל כל עוד אין חקיקה אחרת שמדברת על עצים להסקה - - -

אסנת בנימין: נכון, אבל אם כבר אנחנו כאן, צריך להבין את גודל האירוע.

אסנת בנימין: זאת הבעיה של הארץ.

שרון רופא אופיר: תודה רבה, אסנת.

שרון רופא אופיר: אילן בבקשה, ראש המועצה האזורית מנשה.

אילן שדה: אילן שדה, ראש מועצה אזורית מנשה ב-30 שנה האחרונות.

אילן שדה: אני הובלתי את כל נושא המאבק במפחמות.

אילן שדה: אנחנו הגענו למצב שאנשים לא יכולים היו לחיות באזור שלנו.

אילן שדה: עזבו יישובים.

אילן שדה: ילדים פונו עם בלון חמצן לבית חולים בלילות.

אילן שדה: הגענו לאן שהגענו עם התקנת התקנות האלה, ולכן אנחנו תומכים בזה שזה יהיה תקנות קבע, כי באמת מאז שהתקנות הותקנו, מאז שהמפחמות נהרסו, חיינו השתנו באזור הזה.

אילן שדה: גם אנחנו במועצה סובלים מהקמינים בהתיישבות הכפרית במיוחד.

אילן שדה: בצמודי קרקע יש קמינים וצריך בנושא הזה לטפל .

אילן שדה: למשל, אנחנו איננו מוציאים היתרי בנייה בוועדה למבנים עם קמינים.

שרון רופא אופיר: זאת אומרת, אתם הוצאתם חוק עזר עירוני שכל בנייה חדשה תהיה נטולת קמינים.

אילן שדה: בנייה חדשה.

אילן שדה: לקיימים זה לא יכול לתפוס, זה בעייתי.

אילן שדה: הם יפעילו את זה לצערי גם אם לא יהיה העץ.

אילן שדה: כאשר מפנים עץ, יש אתרים מסומנים ואליהם צריך לפנות את העצים שנעקרים, את הגזעים לרוב.

אילן שדה: אם צריך עוד פיקוח, אז יכול להיות שצריך עוד פיקוח, אבל לא להתקין את התקנות ולאפשר את העברת העצים למקום שיתחילו להפעיל מפחמה.

אילן שדה: זה עניין של יומיים, עושים ערימה עם קש, מכסים אותה, מדליקים וגמרנו.

שרון רופא אופיר: זה ממש נשמע לפי איך שאתה מתאר, עניין של חיים ומוות אם ילדים פונו עם בלוני חמצן.

אילן שדה: אכן, נכון, לכן צריך לאסור, לתת לזה באמת מעמד של תקנות קבועות, לא לאפשר את ההעברה.

אילן שדה: זה באמת אזור ענק.

אילן שדה: זה חדרה, פרדס חנה, מנשה, באקה אל גרבייה.

אילן שדה: זה יהודים, ערבים.

שרון רופא אופיר: זה לא משנה.

שרון רופא אופיר: אנחנו לא רוצים שאף אחד יסבול מזיהום אוויר.

שרון רופא אופיר: זה משנה אם זה יהודים או ערבים?

אילן שדה: לא, לא, אני אומר, זה האזור כולו.

אילן שדה: באמת האזור כולו סבל מהדבר הזה ואנחנו ניקינו את זה.

אילן שדה: אין שום סיבה לאפשר את הדבר הזה.

שרון רופא אופיר: אילן, תודה רבה לך.

שרון רופא אופיר: אני אחזור לאלדד.

שרון רופא אופיר: אני מקווה שעכשיו המיקרופון אצלו פתוח.

שרון רופא אופיר: אלדד מרשות הטבע והגנים.

אלדד פלד: צוהריים טובים.

אלדד פלד: ראשית, אני מצטרף לדבריו של אילן ידידי.

אלדד פלד: אכן מהרגע שהתחלנו להפעיל את הפיקוח ההדוק על אתרי הכריתה ועל השינוע, אכן ראינו שאחרי תקופה די קצרה, כשאנחנו מנהלים פיקוח הדוק, אנחנו רואים שהעץ עושה את המסלול שתואם למשימה שאותה קיבלנו.

אלדד פלד: במהלך השנים מאז שתיקנו את התקנות, ביקרנו בכ-4,000 אתרים שבהם בוצעו כריתות ולא סתם המפחמות האלה נעלמו.

אלדד פלד: אני יכול לספר שאנחנו מפקחים באמצעות יחידת דוד גם על המעברים ליו"ש.

אלדד פלד: במעברים ליו"ר קרתה אבולוציה מאוד מעניינת.

אלדד פלד: ברגע שהידקנו את הפיקוח על הכניסה ליו"ש, התחילו למצוא דרכים חליפיות.

אלדד פלד: לדוגמה, פתאום התחלנו לראות עץ שעובר דרך מעבר מיתר, דבר שלא קיבלנו בעבר, ועושה את כל הדרך מאזור יקיר עד צפון השומרון.

שרון רופא אופיר: אנחנו נשמח שאתה תסבר לנו את האוזן.

שרון רופא אופיר: אנחנו פנינו אליך כי ארז אמר שהנתונים קיימים בידך בנוגע לאכיפה, לכמות העצים.

שרון רופא אופיר: תסבר לנו קצת את האוזן שנבין.

שרון רופא אופיר: אתה חי את זה.

שרון רופא אופיר: אנחנו פחות.

שרון רופא אופיר: אנחנו רוצים לקבל פה החלטה.

שרון רופא אופיר: אנחנו רוצים במה מדובר.

אלדד פלד: אני אסביר.

אלדד פלד: מבחינה פרקטית הפקחים שלנו שהם מסתובבים בכל רחבי הארץ, מקבלים את רשימת ההיתרים שהוציא משרד החקלאות.

אלדד פלד: כל היתר כזה משמעותו לפחות שני ביקורים בכל אתר כזה.

אלדד פלד: לדוגמה, אם אצל אילן במועצה האזורית מנשה, קיבוץ גן שמואל החליט להוריד פרדס הדרים, ברגע שיוצא היתר, פקח מייד יוצר קשר עם מרכז ההדרים או המשק של גן שמואל, מגיע, פוגש אותו בשטח, מתאמים את העבודה, כלומר לא יכול להיות מונע שם משור בלי שהגיע לשם פקח.

אלדד פלד: ביום שמתחילה עבודה, הפקח מגיע לשם, רואה שהעבודה מבוצעת על ידי קבלנים מאושרים, שהעץ מובל, מועמס בצורה הנדרשת ומועבר לאתרים.

אלדד פלד: נשקל בכניסה לאתר כדי שלא יהיה מצב של זליגה של עץ למקומות לא רצויים.

אלדד פלד: אם זה ביקור חוזר ועוד ביקור, מסיים את כל התהליך כולל ההוצאה של השורשים מהקרקע, שגם היא הייתה נסחרת.

אלדד פלד: גם היא היום מטופלת.

אלדד פלד: בין אם השיטה היא ריסוק בשטח, בין אם השיטה היא הוצאה של העץ הזה מהשטח, נעשית תחת פיקוח הדוק.

שרון רופא אופיר: אתה יודע להגיד פחות או יותר באיזה כמות של עצים מדובר?

שרון רופא אופיר: כמה עצים היו מועברים למפחמות?

אלדד פלד: מאות אלפי טון.

שרון רופא אופיר: בשנה?

אלדד פלד: כן.

אלדד פלד: המפחמות, צריך להבין, זה חתיכת אירוע.

אלדד פלד: זה משהו שצריך המון עץ בשבילו, כי העץ כמובן מצטמצם בזמן השריפה, והתוצר במשקל הוא נמוך מאוד כי כל הנוזלים עוזבים את העץ, לכן צריך מאות אלפי טונות, שלא נדבר על השינוע של זה ועל הזיהום שזה יוצר כמובן.

אלדד פלד: גם החקלאים הבינו.

אלדד פלד: אין המון תיקים, אבל התיקים שיש הם לא תיקים שנובעים מחוסר הבנה של החקלאים, כי החקלאים משתפים פעולה בצורה מאוד יפה עם הדבר הזה.

שרון רופא אופיר: מסך התיקים, כמה כאלה בלי רישיון אתם תופסים?

שרון רופא אופיר: יש הרבה כאלה, מעט כאלה שמובילים בלי רישיון?

שרון רופא אופיר: אתה אומר, משתפים פעולה.

שרון רופא אופיר: כמה יש כאלה שלא שמים לב?

אלדד פלד: התיקים הם ברובם תיקים על עבירות טכניות, לדוגמה, פג תוקף הרישיון ויום-יומיים אחר כך הבן אדם מוביל, או עבודה בלי היתר, כלומר התחילה איזושהי עבודה בשטח.

אלדד פלד: חלק מעבודת הפיקוח היא עבודה יזומה, כלומר אנחנו פתאום במהלך סיור שהוא לא אקראי אבל הוא פיקוח שוטף, מזהים עבודה שהתחילה, מייד אנחנו עוצרים, יוצרים קשר עם בעל החלקה, מגיעים אליו ואז בעצם נפתח איזשהו תיק שהתיק הזה הוא על עבירה שהתחילה ככריתה ללא רישיון.

אלדד פלד: כמובן שבמסגרת הטיפול בעבירה אנחנו מסדירים את נושא הרישיון, אבל אני חייב לומר שרוב התיקים הם לא תיקים שבהם נעשו ניסיונות להערים או לגנוב או לרמות.

אלדד פלד: חלקם בתום לב, חוסר ידע.

שרון רופא אופיר: אתם למעשה מבחינת

שרון רופא אופיר: כם כרשות הטבע והגנים מצטרפים לבקשת משרד החקלאות ורוצים שזה יהפוך להוראת קבע.

אלדד פלד: בהחלט כן, וגם למועצות האזוריות.

אלדד פלד: עוד מילה אחת, גבירתי.

אלדד פלד: חשוב לי לומר שהנושא של ההיתרים מתואם בצורה טובה מאוד, וברגע שהמערכת כולה מתואמת ומסונכרנת, זה לא מאפשר פרצות, לכן אני חושב שהתקנות בהחלט השיגו את מטרתן.

שרון רופא אופיר: מאה אחוז, תודה.

שרון רופא אופיר: אתה תרצה להגיב, חבר הכנסת הרצנו?

יוראי להב-הרצנו: כן.

יוראי להב-הרצנו: האירוע של המפחמות זה ממש פיגוע סביבתי.

יוראי להב-הרצנו: נציג רט"ג אמר את זה בצניעות.

יוראי להב-הרצנו: זה ממש פיגוע סביבתי וטוב שמשרד החקלאות והמשרד להגנת הסביבה פעלו ופועלים כדי לעצור אותו.

יוראי להב-הרצנו: יחד עם זאת צריך לראות שאנחנו מן העבר השני דואגים למגר את התופעה המזהמת פחות אבל מזהמת מאוד של קמיני עצים.

יוראי להב-הרצנו: אני אמרתי את זה אתמול בצורה מאוד ברורה בוועדת המשנה של ועדת הבריאות, שיש חלופה זמינה, מזהמת פחות, של קמינים שמבוססים על גז.

שרון רופא אופיר: ברמה העקרונית אתה אומר, אני מסכים עם התקנות, הן כן צריכות להפוך לתקנות קבע.

יוראי להב-הרצנו: התקנות הללו מונעות פיגוע סביבתי אדיר שמתרחש מחוץ לגבולות המדינה ומשפיע השפעה ישירה על הבריאות, על הסביבה של אזרחי מדינת ישראל, של תושבי התפר הזה שבין הרשות הפלסטינית לישראל, וטוב עשו משרד החקלאות ופקיד היערות הראשי שמנעו ומונעים את המשך הפיגוע הזה.

יוראי להב-הרצנו: מן העבר השני, אנחנו צריכים בכנסת לוודא שהמשך השימוש בקמיני עצים הולך ופשוט יוצא מהסיסטם.

יוראי להב-הרצנו: אני מגבש עכשיו יחד עם עוד חברי כנסת הצעת חקיקה שמדברת על תמרוץ של משרד הכלכלה.

יוראי להב-הרצנו: יש מאות אלפי אנשים שיש להם בישראל קמיני עצים.

יוראי להב-הרצנו: צריך לראות שהאירוע הזה נפסק.

יוראי להב-הרצנו: ברור שאי אפשר לעשות את זה באבחה אחת, אבל כן נכון לייצר איזשהו מודל הדרגתי שבו מעודדים את האנשים לעבור לחלופות חימום פחות מזהמות, לכן אני כמובן בעד אישור התקנות הללו.

יוראי להב-הרצנו: אני רק רוצה להתייחס לסעיף 5 שבו מתייחסים להמשך הפעילות החקלאית.

יוראי להב-הרצנו: מדובר שם בפעילות חקלאית.

יוראי להב-הרצנו: בהגדרות של התקנות מדובר על גידול חקלאי שמדבר על גידולי שדה.

יוראי להב-הרצנו: אני לא הייתי רוצה לראות שהדבר הזה קורה על מנת להקים לול של גידולים שהם מן החי למשל, רק לצורך הגידול החקלאי, לכן אני מעריך שזאת הייתה כוונתך, ארז, ולכן במקום אולי פעילות חקלאית, גידולים חקלאיים כמו שמוגדר בתקנות.

ארז ברקאי: אנחנו נסביר אם צריך.

שרון רופא אופיר: אני אשמח לשמוע את ההסבר שלך.

שרון רופא אופיר: אני גם אביע את דעתי בעניין הזה.

שרון רופא אופיר: כן, בבקשה ארז, תתייחס גם לסעיף 5 וגם תגיד איזה מילה על העניין הזה של הקמינים ובעצם השימוש שנעשה היום בעץ הזה.

ארז ברקאי: אני אתייחס ראשית לעניין הקמינים.

ארז ברקאי: הגדמים מובלים לאתרים שהם אתרים מורשים.

ארז ברקאי: ככל וייקבע באיזושהי חקיקה שלא תהיה, שהשימוש בקמינים הוא אסור, ואנחנו לא נוכל לעשות את זה, אז כמובן שלא יינתנו רישיונות הובלה למקומות שעושים את זה.

יוראי להב-הרצנו: זה ברור.

ארז ברקאי: השימושים העיקריים הם כמו שאמרנו, הם לשימוש עצמי או לאתרים מוסדרים.

ארז ברקאי: אני אגיד עוד דבר.

ארז ברקאי: עד סוף שנת 2019 במשרד היה קיים נוהל תמיכות, לתמוך בחקלאים שירסקו את הגזם במקום, שזה מבחינתנו הפתרון האידיאלי כי גם החומר האורגני חוזר לקרקע.

ארז ברקאי: לצערי הרב לא היה תקציב מדינה בשנים 2020 ו-2021 ולכן תקציב התמיכות הזה הופסק.

ארז ברקאי: אני מקווה שהוא יחזור בשנת 2022 ואז יהיה פחות הוצאה של הגדמים מחוץ לשטחי המטעים והרסק יישאר במקום.

שרון רופא אופיר: בהקשר הזה, אולי אפשר לבחון ולכתוב שהוועדה מבקשת בחינת החזר התמיכות לריסוק העצים בשטח כדי שבאמת תפחת ההובלה של העצים לאותם מרכזים שבסוף משמשים לקמינים עליהם דיבר חבר הכנסת הרצנו.

יוראי להב-הרצנו: זה זמני מאחר ובמידה ואירוע הסקת העצים ייפסק, לא יצטרכו לכרות אותם, או תפחת הכריתה כי לצורך העניין העץ הזה משמש לטובת - - -

ארז ברקאי: הכריתה לא מתבצעת בשביל התעשייה.

ארז ברקאי: הכריתה מתבצעת כי העצים חולים, כי המטע לא מניב.

יוראי להב-הרצנו: האירוע הזה שמייצר זיהום אגבי, יכול להיפסק.

יוראי להב-הרצנו: אני שואל בהקשר הזה בהמשך לשאלתה של יושבת-הראש.

יוראי להב-הרצנו: אמנם אתה מגן העצים, אבל אם יש לך עמדה עקרונית בנוגע לשימוש בקמיני עצים ברגע שיש חלופה זמינה ומזהמת פחות?

ארז ברקאי: אני מודה שאני לא בקיא בנושא הזה מספיק בשביל לענות, וגם הדבר לא בתחום סמכויות האגף ליער ואילנות ולא בתחום הסמכויות שלי, לכן אני לא כל כך יכול לענות על השאלה הזאת.

יוראי להב-הרצנו: אנחנו באמת נקדם את החקיקה ואני אשמח שנעשה את זה אפילו ביחד, שרון.

שרון רופא אופיר: אני חושבת שאם נציין את העניין הזה, זה חשוב.

שרון רופא אופיר: ברשותך, התייחסות לסעיף 5 על השינוי שאתם מובילים.

ארז ברקאי: בסדר גמור.

ארז ברקאי: עמדת המשרד היא שהחקלאי קיבל את הקרקע לבצע בה פעילות חקלאית.

ארז ברקאי: פעילות חקלאית זה מנעד רחב של פעולות.

ארז ברקאי: אם כרגע יש מטע, יכול לעבור להיות גידול חסה לצורך העניין, ויכול להיות גם גידול לול.

ארז ברקאי: אנחנו מאמינים שצריך לתת לחקלאי את חופש הפעולה מתוקף חוק חופש העיסוק במדינת ישראל, ולאפשר לו להחליט האם הוא רוצה לעסוק בגידול מסוג א' או בגידול מסוג ב', בין אם זה גידול צמחי ובין אם זה גידול של בעלי חיים.

יוראי להב-הרצנו: סעיף 5 לא עוסק בהוצאת רישיונות הכריתה אלא בפטור מההיטל, לכן אני חושב שנורמטיבית אנחנו צריכים לומר שבמידה ואותו שטח חקלאי שעליו נטועים עצים לטובת גידולים חקלאיים כפי שמוגדר בתקנות, והוא רוצה לשנות את הייעוד בתוך המותר לו, שישלם את ההיטל.

שרון רופא אופיר: למה שהוא ישלם?

יוראי להב-הרצנו: כי במידה והוא בוחר לעשות שינוי בייעוד של - - -

שרון רופא אופיר: אבל זה לא שינוי בייעוד - - -

יוראי להב-הרצנו: שינוי בשימוש - - -

שרון רופא אופיר: אני אגיד על זה משהו, דווקא כמי שחיה בסמיכות לאזורים חקלאיים באמת כל חייה.

שרון רופא אופיר: אני אתן דוגמה.

שרון רופא אופיר: יש לי חברה טובה שיש לאבא שלה דונמים של פרדסים.

שרון רופא אופיר: אין לו דור ממשיך.

שרון רופא אופיר: היא ואחיה לא רצו לעסוק בזה.

שרון רופא אופיר: ילדיה שכבר מעל גיל ה-20, בוודאי לא רוצים לעסוק בזה, ואם נפתח את זה רגע לאיזה מנעד רחב וניגע בשבריר נגיעה באותה רפורמה שעליה מדברים היום בחקלאות, החקלאות הישראלית תלך ותיעלם אם אנחנו לא נפתח את הראש ונאפשר לעשות על אותם שטחים חקלאיים, פעילות חקלאית מגוונת.

שרון רופא אופיר: לא תהיה לנו חקלאות.

שרון רופא אופיר: על אותו שטח חקלאי, על אותו פרדס, אני אתן דוגמה של החברה שלי.

שרון רופא אופיר: הם רצו לבוא ולעשות פעילות חקלאית שיש בתוכה גם מקום של רכיבה על סוסים, לא לול, ובתוך זה עוד כל מיני דברים שמתחברים ביחד גם למשהו שעוסק בתיירות, שזה כבר איזה סוג של שינוי ייעוד.

שרון רופא אופיר: אני לא יודעת בדיוק מה הייתה הגדרת הייעוד של הקרקע, אבל זה קרקע חקלאית.

שרון רופא אופיר: אני מניחה שאין שם עירוב שימושים.

שרון רופא אופיר: הם רצו לשנות את זה והם נתקלו בחומה בצורה של קשיים.

שרון רופא אופיר: הם אמרו, ככה?

שרון רופא אופיר: גם ככה לא כל כך בא לנו על זה, בואו נשחרר, נעזוב.

שרון רופא אופיר: אני דווקא רואה בסעיף 5 הזה, אני כן רואה בזה שינוי מרענן שבאים ואומרים, אוקיי, עד עכשיו היינו צריכים להשית היטל אם היה על זה שימוש אחר.

שרון רופא אופיר: עכשיו אנחנו באים ואנחנו אומרים, כריתת עץ מסוג זה וזה, אם לא יבואו וייטעו פה עצים ובלבד שהכריתה נדרשה לצורך המשך הפעילות החקלאית במקום, בדגש על פעילות חקלאית במקום, לא יושת על אותו חקלאי, אותו חקלאי מסכן אגב, שהיום הגיל הממוצע שלו הוא 62 כי הדור שלו לא רוצה להמשיך אותו.

שרון רופא אופיר: אם אני עוד אמשיך ואשים עליו היטלים על גבי היטלים, אני חושבת שאנחנו נאבד את זה.

יוראי להב-הרצנו: אני מבין מה שאת אומרת.

יוראי להב-הרצנו: נטיעה חלופית או ההיטלים נועדו להחצין את העלויות או את השיקולים האקולוגיים של מעשה הפינוי הזה.

שרון רופא אופיר: אני אגיד לך איפה צריך להיות הפתרון.

שרון רופא אופיר: כן חייבת להיות נטיעת עצים בישראל.

שרון רופא אופיר: אני זוכרת בדור שלי עד כמה זה היה.

שרון רופא אופיר: אגב, בדור של ההורים שלנו עוד יותר.

שרון רופא אופיר: היה לכל אחד תעודה על העץ שהוא נטע, וכל ילד שנולד, היו נוטעים לו עץ.

שרון רופא אופיר: בואו נחזיר עטרה ליושנה.

שרון רופא אופיר: זה לא צריך להיות דרך חקלאים.

שרון רופא אופיר: בואו ניטע עצים, חברים.

שרון רופא אופיר: לא חסר מי שייטע פה עצים.

יוראי להב-הרצנו: אבל זה בדיוק הקטע.

יוראי להב-הרצנו: ההיטלים האלו שהם נגבים - - -

שרון רופא אופיר: אבל ישנן דרכים אחרות לעשות את זה.

שרון רופא אופיר: זה לא חייב להיות דרך השטחים החקלאיים.

יוראי להב-הרצנו: אני לא מתנגד לחקלאות אבל צריך להבין שיש חקלאות שהיא יותר עוזרת לסביבה, וחקלאות שפחות עוזרת הסביבה, ובמסגרת הזו כשאת נותנת רישיונות שהם בסדר לכריתת עצי פרי או עצי הדר או עצי אבוקדו, כי הם חולים וכי צריך לכרות אותם, צריך להבין שאם את לא נוטעת מחדש עצים, שזה מהות ההוראה כאן, ונותנת אישור להציב שם לולי מעוף או כל דבר אחר, את פוגעת במאזן האקולוגי שהתפתח במקום, וההיטלים האלו נועדו לוודא שאם אי אפשר לנטוע עצים מחודשים כי רוצים לעשות שימוש חקלאי אחר, אז שיינטעו עצים במקום אחר שיפצה על כך.

שרון רופא אופיר: יכול מאוד להיות שצריכים לייצר כאן מידתיות, אבל אני שוב אומרת, זה באמת לא צריך להיות על חשבון החקלאי לדעתי, כי בסוף לא תהיה לנו חקלאות.

שרון רופא אופיר: אנחנו צריכים לחשוב מהמקום המאוד מידתי איך אנחנו כן נותנים מענים שתהיה כאן חקלאות גם ב-2040 ו-2050 וגם בשנת 3000.

שרון רופא אופיר: אני מאחלת לנו שנמשיך לקיים כאן בית ישראלי גם בשנת 3000, ואיך תמשיך להיות פה חקלאות.

שרון רופא אופיר: אם אנחנו נלך ולא נאפשר את זה, אנחנו נראה חקלאות שהולכת ונעלמת.

שרון רופא אופיר: אני אגיד כן מה מפריע לי.

שרון רופא אופיר: לאורך הדרך היו צריכים להיות מצוינים מה גובה ההיטלים.

שרון רופא אופיר: אף פעם משרד החקלאות לא קבע מה גובה ההיטלים, ואם מחר בבוקר יקימו שכונה ויידרשו לכרות עצים, אני רוצה לדעת מה גובה ההיטל באותה שכונה.

שרון רופא אופיר: זה סיפור אחר.

שרון רופא אופיר: את זה אני חושבת שאנחנו צריכים לחייב.

שרון רופא אופיר: בואו תגידו לנו מה ההיטל.

שרון רופא אופיר: את זה אתם צריכים לעשות.

שרון רופא אופיר: לא עשיתם את זה עד היום, נכון?

לירון אדלר-מינקה: בהקשר הזה שבעצם כל הנושא של נטיעה חלופית והיטל כספי בכלל לא יכול להיות מיושם היום, כי משנת 2012 לא הותקנו התקנות שהיו אמורות להיות מותקנות.

יוראי להב-הרצנו: לא, זה לא מדויק.

יוראי להב-הרצנו: יש מספר רשויות שכן יכולות לגבות את ההיטלים הללו.

יוראי להב-הרצנו: אני מסכים איתך שזה חלק מהבעיה, שהיא הצעת חוק - - - מבקשת לפטור.

שרון רופא אופיר: זה בדיוק הצעת החוק וזה צריך להיות מסודר.

שרון רופא אופיר: בואו ננצל את זה שאנחנו יושבים פה בוועדה, ונבקש, לא היו עד עכשיו קנסות והיינו בבחירות.

שרון רופא אופיר: הכול מקובל, נמחל לכם.

שרון רופא אופיר: אנחנו רוצים שעכשיו הנושא הזה של היטל כספי, ללא קשר לסוגיה שבה אנחנו דנים כעת, בוא ננצל את הדיון החשוב הזה שתסדירו את העניין הזה.

שרון רופא אופיר: הוועדה מבקשת את זה.

יוראי להב-הרצנו: אני מחזק אותך בבקשה הזאת שלך.

שרון רופא אופיר: תודה.

שרון רופא אופיר: כן, בבקשה.

אבשלום וילן: אבשלום וילן, מזכ"ל התאחדות חקלאי ישראל.

אבשלום וילן: ביליתי בבית הזה הרבה שנים.

אבשלום וילן: עסקתי כל חיי בנושאים החקלאיים.

אבשלום וילן: תראו, אי אפשר להגיד מצד אחד שאנחנו הולכים לרפורמה בכל רפורמה, איך שהיא לא תהיה.

אבשלום וילן: אני שמתי לפני שש שנים נייר של רפורמה מהמעבר מהגנה מכסית לתמיכה ישירה, באגף תקציבים באוצר, ולא עשו עם זה דבר ואנחנו מנהלים עכשיו משא ומתן אינטנסיבי על סוג הרפורמה.

אבשלום וילן: הרפורמה הזאת צריכה לאפשר בשאר הדברים, מעבר להורדת המחירים, גם לאפשר לחקלאים להתפרנס.

אבשלום וילן: ציינת בצדק, גבירתי היושבת-ראש, הגיל הוא 62, עשית חסד.

אבשלום וילן: הוא גם 65 לפי דעתי.

אבשלום וילן: יש פה ידע חקלאי אולי הכי גדול בעולם, מכוני המחקר וכל הדברים.

אבשלום וילן: אנחנו, עם כל הכבוד, הולכים פשוט לאבד את זה אם אנחנו לא עושים איזון נכון.

אבשלום וילן: ודאי שאני בעד כל נושא הסביבה, וצריך לכן פה, אם מישהו עוקר את המטע כי הוא לא מסוגל להחזיק אותו יותר כלכלית, אז לא בדיוק אפשר להכתיב לו מה כן יגדל או לא יגדל, כי אז התוצאה תהיה שהוא לא יגדל בכלל, וגם הילדים כמו שאמרת, לא בדיוק - - - .

אבשלום וילן: מזלי שהילדים שלי במקרה, חלק הלך להייטק, חלק הלך לחקלאות.

אבשלום וילן: הכול בסדר.

שרון רופא אופיר: אגב, אפשר לשלב בין החקלאות להייטק.

שרון רופא אופיר: זה הדבר הבא.

אבשלום וילן: נכון, ולכן אני טוען שבתקנות האלה, סעיף 5, תהיו מאוד זהירים.

אבשלום וילן: אני מניח שאם נצליח להגיע להסכם עם הממשלה, יהיה לו מחירים לא פשוטים.

שרון רופא אופיר: אז אתה תומך בסעיף 5.

אבשלום וילן: אני תומך בעמדת משרד החקלאות בנושא הזה.

שרון רופא אופיר: מצוין.

שרון רופא אופיר: לשמוע את זה ממך זה רגע שצריך רגע לנשום אותו.

אבשלום וילן: יש לי חדשות בשבילך.

אבשלום וילן: אני אדם שחתם הכי הרבה הסכמים עם שרי החקלאות לדורותיהם.

שרון רופא אופיר: אני יודעת.

אבשלום וילן: ואם כבר העליתם על לולים, אם הסכם שאנחנו חתמנו ב-2018 ומנכ"ל משרד החקלאות מסיבות אישיות שלו משך ברגע האחרון, כל הדיון על לולים היום היה מיותר.

אבשלום וילן: היינו כבר בהסכם.

אבשלום וילן: תאמיני לי, אני עשרות הסכמים חתמתי עם כל הקשת הפוליטית.

אבשלום וילן: זה ממש לא רלוונטי.

שרון רופא אופיר: תודה, אבשלום.

שרון רופא אופיר: כן, יוראי.

יוראי להב-הרצנו: אני נציג מפלגת מרכז פרגמטית, ואני מוצא את עצמי בתור הסמן הימני בדיון הזה לעניין הגנה על העצים, אבל בסדר.

יוראי להב-הרצנו: המיקום הזה בסדר מבחינתי בשלב הזה.

יוראי להב-הרצנו: אני קיצוני מאבו וילן, אבל בסדר.

שרון רופא אופיר: אני חושבת שמאז שהוקמה הממשלה המופלאה הזו ורבת הגוונים, קורים הרבה מאוד שינויים ותרומות בפוליטיקה הישראלית.

שרון רופא אופיר: אבו וילן יודע על זה.

שרון רופא אופיר: יש פה כל מיני שינויים שאנחנו מברכים עליהם.

שרון רופא אופיר: אנחנו ניתן למשרד להגנת הסביבה להתייחס לנושא הקמינים.

שרון רופא אופיר: כן, בבקשה, רק תציג את עצמך.

אילן צדיקוב: ד"ר אילן צדיקוב מאשכול משאבי טבע, ראש תחום פרויקטים.

שרון רופא אופיר: התייחסותך לעניין הקמינים.

אילן צדיקוב: לפני התייחסותי אני רק רוצה לציין, אני לא מאגף איכות אוויר.

אילן צדיקוב: מי שמוביל את נושא הקמינים במשרד להגנת הסביבה זה אגף איכות אוויר.

שרון רופא אופיר: אז אולי יוראי צריך לבקש דיון בנושא.

יוראי להב-הרצנו: היה אתמול.

שרון רופא אופיר: לא, אם אתה רוצה שיהיה גם כאן.

יוראי להב-הרצנו: ברגע שוועדת הבריאות דנה בזה, זה שלה.

קריאה: היועצת המשפטית של הגנת הסביבה, נטע דרורי, מבקשת לדבר.

שרון רופא אופיר: אבל יש לנו עוד שש דקות שביקשתם לסיום הדיון.

אילן צדיקוב: יכול להיות שהיא תיתן לך מענה.

שרון רופא אופיר: אז בבקשה.

שרון רופא אופיר: תודה לך אדוני, שמחנו להיפגש.

שרון רופא אופיר: כן, בבקשה גבירתי היועצת המשפטית.

נטע דרורי: שלום, אני ממונה ייעוץ וחקיקה במשרד.

נטע דרורי: הסוגיה של הקמינים היא סוגיה שמוכרת לנו ומטופלת תקופה ממושכת.

נטע דרורי: נעשית עבודה מקצועית במשרד גם בימים האלה כדי לגבש כל מיני סוגים של פתרונות אפשריים עם משרד השלטון המקומי בין היתר, בדוגמה שציין יו"ר המועצה האזורית, שהאפשרויות שיש לרשויות המקומיות להגביל הקמה של קמינים בשטח שלהן.

נטע דרורי: המצב החוקי היום הוא שיש תקן רשמי שמאפשר בתנאים מסוימים הקמה של קמינים שהם תקניים.

נטע דרורי: תקנות התכנון והבנייה מתייחסות לתקן הזה ומאפשרות הקמה של קמינים שעומדים בדרישות של התקן והפעלה שלהם, כך שהיום החקיקה, דווקא חקיקה לא של המשרד אלא באמת בהיבטים של הבנייה ושל התקינה, כן מאפשרת שימוש בקמינים תקניים.

נטע דרורי: אנחנו כן עושים עבודה כדי לבחון שינויים אפשריים, אבל מעבר לכך אני חושבת שזה באמת סוגיה נפרדת מהסוגיה של התקנות, כי התקנות נועדו למנוע שימושים קודם כל שהם לא חוקיים, ובנוסף שימושים שכמו שצוין פה, היקף הנזק שלהם כן היה משמעותי.

נטע דרורי: ועדת הפנים בכנסות קודמות, קיימה, אני חושבת עשרות דיונים בסוגיה גם של שריפות פיראטיות, גם של בעיית המפחמות, ואני חושבת שאת הבעיה המאוד גדולה הזאת בהחלט מיגרנו.

נטע דרורי: זה לא פוטר אותנו מהצורך לטפל גם בסוגיות אחרות שאנחנו כאמור עוסקים בהן באופן באמת יום-יומי.

שרון רופא אופיר: כנראה שבעיות נפתרות צעד-צעד, ויישר כוח על פתרון הבעיה הזו.

שרון רופא אופיר: תודה לך.

שרון רופא אופיר: כן, לירון, נעבור להקראה.

שרון רופא אופיר: בקשה.

לירון אדלר-מינקה: אני מתחילה מתקנות הכריתה.

לירון אדלר-מינקה: תקנות היערות (רישיון כריתה לעצי הדר ועצי אבוקדו) (הוראת שעה) (תיקון), התשפ"ב-2022 בתוקף סמכותי לפי סעיפים 15א' ו-26 לפקודת היערות (להלן – הפקודה), לאחר התייעצות עם השרה להגנת הסביבה ובאישור ועדת הפנים והגנת הסביבה של הכנסת, אני מתקין תקנות אלה: תיקון שם התקנות 1.

לירון אדלר-מינקה: בתקנות היערות (רישיון כריתה לעצי הדר ועצי אבוקדו) (הוראת שעה), התשע"ז- 2016 (להלן – התקנות העיקריות"), בשם התקנות, המילים "(הוראת שעה)" – יימחקו.

לירון אדלר-מינקה: תיקון תקנה 2 2.

לירון אדלר-מינקה: בתקנה 2 לתקנות העיקריות -

משנה יבוא: "(א1) דוגמת בקשה תפורסם באתר האינטרנט של משרד החקלאות ופיתוח הכפר".

משנה יבוא: תיקון תקנה 3 3.

משנה יבוא: בתקנה 3(ב) לתקנות העיקריות, המילים "על גבי טופס הערוך לפי הנוסח שבתוספת השנייה" – יימחקו.

משנה יבוא: תיקון תקנה 5 4.

משנה יבוא: בתקנה 5 לתקנות העיקריות, במקום הקטע החל במילים "אם מתוכננת נטיעה" ועד סופה יבוא "ובלבד שהכריתה נדרשת לצורך המשך הפעילות החקלאית במקום".

משנה יבוא: ביטול תקנה 9 5.

משנה יבוא: תקנה 8 לתקנות העיקריות – בטלה.

משנה יבוא: ביטול תקנה 9 6.

משנה יבוא: בתקנה 9 לתקנות העיקריות, תקנת משנה (ב) – בטלה.

משנה יבוא: ביטול התוספות הראשונה והשנייה 7.

משנה יבוא: התוספת הראשונה והתוספת השנייה לתקנות העיקריות – בטלות.

לירון אדלר-מינקה: אני רק אגיד בכמה מילים.

לירון אדלר-מינקה: בעצם רוב התקנות כאן מדברות על שינוי טכני שלפיו בעצם הפרטים המהותיים שנמצאים בטפסי הבקשה ובטפסי הרישיונות כתובים בתוך התקנות, אבל הטופס עצמו, בדיוק איך הוא ייראה, שהיום זה נמצא בתוספת הראשונה ובתוספת השנייה, בעצם רוצים להוריד את זה מהתקנות גם כדי לאפשר טופס דיגיטלי.

לירון אדלר-מינקה: כל עוד הפרטים המהותיים נשארים, אז זה לא משנה שהטופס בדיוק מופיע - - -

שרון רופא אופיר: אבל הם נשארים.

לירון אדלר-מינקה: כן, הפרטים המהותיים נשארים בתוך התקנות.

לירון אדלר-מינקה: יורד בעצם הטופס הספציפי.

לירון אדלר-מינקה: יש כאן ביטול של חובת הדיווח.

לירון אדלר-מינקה: ברגע שאנחנו הופכים להוראת קבע, כבר לא נשארת חובת הדיווח.

לירון אדלר-מינקה: הנושא של ביטול הוראת השעה כמו שאמרנו, ותיקון תקנה 5, מה שדובר כאן קודם לגבי הנושא של הפטור מההיטל הכספי.

שרון רופא אופיר: אנחנו הוספנו פה את מה שביקשנו, שאנחנו רוצים לאחד בין הקבצים של ההובלה ושל רישיון כריתה והובלה?

לירון אדלר-מינקה: אנחנו בעצם מקריאים בוועדה ומצביעים על התיקונים המהותיים לנוסח התקנות.

לירון אדלר-מינקה: הנושא של איחוד שני הקבצים זה עניין טכני נוסחי.

לירון אדלר-מינקה: שאר התקנות שלא שינינו אותן בוועדה פה, בעצם יועתקו שניהם לקובץ אחד.

שרון רופא אופיר: גם נושא ההיטל שדיברנו עליו וגם - - -?

לירון אדלר-מינקה: נושא ההיטל הכספי - - -

שרון רופא אופיר: לא על התקנה הזו.

שרון רופא אופיר: באופן רוחבי.

לירון אדלר-מינקה: באופן רוחבי אנחנו בעצם לא מתקנים שום דבר בתקנה.

לירון אדלר-מינקה: הוועדה אם היא רוצה, היא יכולה במסגרת סיכום הדיון לקרוא למשרד החקלאות להקדים ולתקן את הנושא הזה.

לירון אדלר-מינקה: לגבי איחוד הנוסח, הוועדה תסמיך אותנו כייעוץ משפטי בשלב הכנת הנוסח, לשלוח את הנוסח המאוחד.

שרון רופא אופיר: אנחנו בהחלט מסמיכים.

לירון אדלר-מינקה: אוקיי, אז אני אקרא רק את הקובץ השני של התקנות.

לירון אדלר-מינקה: תקנות היערות (עצים שהובלתם טעונה רישיון - הובלת עצי הדר ועצי אבוקדו או חלקיהם) (הוראת שעה) (תיקון), התשפ"ב-2022 בתוקף סמכותי לפי סעיפים 15(א) ו-26 לפקודת היערות (להלן – הפקודה), ובאישור ועדת הפנים והגנת הסביבה של הכנסת, אני מתקין תקנות אלה: תיקון שם התקנות 1.

לירון אדלר-מינקה: בתקנות היערות (עצים שהובלתם טעונה רישיון – הובלת עצי הדר ועצי אבוקדו או חלקיהם) (הוראת שעה), התשע"ז-2016 (להלן – התקנות העיקריות), בשם התקנות, המילים "(הוראת שעה)" – יימחקו.

לירון אדלר-מינקה: תיקון תיקון תקנה 3 2.

לירון אדלר-מינקה: בתקנה 3 לתקנות העיקריות –

משנה יבוא: "(א1) דוגמת בקשה תפורסם באתר האינטרנט של משרד החקלאות ופיתוח הכפר".

משנה יבוא: תיקון תקנה 4 3.

משנה יבוא: בתקנה 4(ג) לתקנות העיקריות, המילים "על גבי טופס הערוך לפי הנוסח שבתוספת השנייה" – יימחקו.

משנה יבוא: תיקון תקנה 6 4.

משנה יבוא: במקום תקנה 6 לתקנות העיקריות יבוא: "חובת נשיאת רישיון לא יוביל אדם עץ בוגר כאמור בתקנה 2 אלא אם כן הוא נושא עליו את רישיון ההובלה שניתן להובלתם.

משנה יבוא: " לעניין זה, "אדם", לרבות הנוהג ברכב או מוביל.

משנה יבוא: תיקון תקנה 8 5.

משנה יבוא: בתקנה 8 לתקנות העיקריות תקנת משנה (ב) – בטלה.

משנה יבוא: ביטול תקנה 10 6.

משנה יבוא: תקנה 10 לתקנות העיקריות – בטלה.

משנה יבוא: ביטול התוספות הראשונה והשנייה 7.

משנה יבוא: התוספת הראשונה והתוספת השנייה לתקנות העיקריות – בטלות.

לירון אדלר-מינקה: בעצם גם פה התיקונים הם בנושא הזה של הטפסים, ותיקון אחד לגבי הנושא של חובת נשיאת רישיון.

לירון אדלר-מינקה: היום איך שזה היה כתוב, בעצם זה כתוב בצורה שלא מייצרת עבירה פלילית, ובעצם יש כאן איזושהי עבירה.

לירון אדלר-מינקה: מי שמוביל את העצים, זה לא שינוי במהות.

שרון רופא אופיר: זה בסדר?

לירון אדלר-מינקה: כן, זה שינוי שהם ביקשו.

אפרת פרח רז: זה תיקון שאנחנו ביקשנו ממשרד המשפטים.

לירון אדלר-מינקה: פשוט כדי לנסח את זה בצורה - - -

שרון רופא אופיר: שזה ייחשב כעבירה פלילית?

לירון אדלר-מינקה: זה נחשב כעבירה פלילית גם היום, אבל רצו לדייק שם את הנוסח.

לירון אדלר-מינקה: אני רוצה רק להגיד שבמסגרת איחוד הנוסחים של הקבצים, עוד דיוק קטן בנוסח שנעשה.

לירון אדלר-מינקה: בתקנות ההובלה מדובר בעצם כל הזמן על הובלת עץ בוגר או הובלת גזעים וגדמים.

לירון אדלר-מינקה: לאורך התקנות זה המהות וזה מובן מאליו.

לירון אדלר-מינקה: לאורך התקנות כמו שהן כתובות היום, הנוסח שם לא לגמרי מדויק בנושא הזה, אז אנחנו נדייק ברמת הנוסח, שכמובן הכוונה היא לרישיון שניתן להובלת עץ בוגר או גזעים וגדמים וכל מה שנגזר מהדבר הזה.

שרון רופא אופיר: חברים, אתם רוצים להגיד משהו לפני שנעבור להצבעה?

שרון רופא אופיר: כן, בבקשה נטע.

נטע דרורי: יש לי הערה שהיא ממש טכנית וקטנה לעניין הנוסח של התיקון של תקנה 3 לתקנות כריתה, למחיקה של הפנייה לטופס.

נטע דרורי: אני חושבת שראוי להבהיר בתקנה 3(ב)(5) לעניין השימוש בעצים, שתהיה הפנייה, שימוש בעצים לפי הוראות תקנת משנה (א).

נטע דרורי: זה הערה ממש טכנית.

נטע דרורי: אם זה בסדר, אז אני יכולה גם להעביר את זה ללירון.

נטע דרורי: אני מבינה שנעשית ממילא עבודה טכנית על העדכון של הנוסחים והשילוב של התקנות.

שרון רופא אופיר: איפה זה נמצא?

לירון אדלר-מינקה: זה לא מופיע בנוסח שהקראנו.

לירון אדלר-מינקה: זה בעצם מופיע בנוסח הקיים.

שרון רופא אופיר: אה, את מדברת על הנוסח הקיים.

נטע דרורי: בדיוק.

לירון אדלר-מינקה: בתוך רישיון הכריתה צריך לפרט את השימוש של העצים.

שרון רופא אופיר: זה מה שאת רוצה שיופיע, השימוש של העצים?

נטע דרורי: צריך לציין את השימוש של העצים ברישיון בגלל שבעצם יש ניתוק בין השימוש שמפורט השימוש האפשרי בתקנת משנה (א) לשימוש שצריך לציין בתקנת משנה (ב).

נטע דרורי: אני חושבת שנכון להפנות לתקנת משנה - - -

לירון אדלר-מינקה: בגלל שרצו לסגור פה את המעגל של הכריתה וההובלה, ההוראה בתקנות קובעת שלא נותנים רישיון כריתה אלא אם כן יודעים שהשימוש הוא לשימושים המותרים לפי התקנות, ריסוק או פינוי לאתר מוסדר.

שרון רופא אופיר: ובהוראת הקבע זה לא מופיע?

לירון אדלר-מינקה: לא, זה מופיע.

לירון אדלר-מינקה: פשוט רוצים מבחינה טכנית שיהיה כתוב, שימוש של העצים בהתאם לתקנת משנה (א), זאת אומרת שזה יפנה לתקנה - - - .

לירון אדלר-מינקה: בסדר.

שרון רופא אופיר: בסדר.

שרון רופא אופיר: נעבור להצבעה?

שרון רופא אופיר: אפשר על שתי התקנות ביחד?

לירון אדלר-מינקה: כן.

לירון אדלר-מינקה: ההערה של חבר הכנסת יוראי לגבי תקנה 5 - - -

שרון רופא אופיר: הוא דיבר, הוא העיר.

שרון רופא אופיר: שאלתי אם הוא רוצה לומר עוד משהו.

לירון אדלר-מינקה: אפשר להצביע על נוסח התקנות כפי שהוקראו.

יוראי להב-הרצנו: יושבת-ראש הישיבה אמנם לא שכנעה אותי ב-100% אבל ב-83.7% וזה מספיק.

אלון טל: אם שכנעת את יוראי, אז אני באופן אוטומטי הולך - - -

שרון רופא אופיר: משתכנע גם.

אלון טל: כן.

שרון רופא אופיר: אני אגיד משהו.

שרון רופא אופיר: אני חושבת שאנחנו כל הזמן מתנהלים בין איזונים ובלמים, בטח בעולם המודרני שאם אני אראה את נקודות האור שלו ואני רוצה לברך עליהן, זה שהיום נושא של איכות הסביבה מונח על השולחן.

שרון רופא אופיר: בעבר הלא רחוק הוא לא היה מונח על השולחן, בטח לא במדינת ישראל.

שרון רופא אופיר: היום הוא נושא שקיים ומדובר.

שרון רופא אופיר: האם הוא קיים ומדובר מספיק?

שרון רופא אופיר: לא.

שרון רופא אופיר: האם סיימנו את עבודתנו, יוראי ואלון?

שרון רופא אופיר: כנראה שלא.

שרון רופא אופיר: לא סיימנו אותה.

שרון רופא אופיר: יש עוד הרבה מאוד מה לעשות, אבל הנושא מונח על השולחן.

שרון רופא אופיר: לראיה, אותן מפחמות שגדולים וחכמים ממני מבינים בהם, איך הגדרת את זה?

שרון רופא אופיר: כפיגוע סביבתי, לא פחות מכך, לא קיים היום, זאת אומרת שתקנת השעה הזו שתהפוך לתקנת קבע, היא לא דבר מתבקש, היא דבר הכרחי אם אנחנו לא רוצים כפי שתיאר ראש המועצה האזורית מנשה, לראות ילדים שמפונים מבתיהם עם בלוני חמצן, ואני מניחה שהוא לא ממציא את המציאות הזו שזו המציאות שהייתה קיימת עד לפני חמש שנים, לא תגידו לפני 50 שנה.

שרון רופא אופיר: מאידך, באותו עולם של איזונים ובלמים שאנחנו מתנהלים בתוכו, אנחנו גם צריכים לתת את הדעת על חלקות חקלאיות, ואנחנו צריכים גם לתת את הדעת על מדינה שהולכת ומתפתחת ורוצים לבנות בה בתים ושכונות, ואנחנו גם רוצים לתת את הדעת על זה שעדיין יוותרו לנו עצים כדי שיהיו לנו ריאות ירוקות.

שרון רופא אופיר: איך עושים את זה?

שרון רופא אופיר: זה התפקיד שלנו, לעמוד פה באיזונים והבלמים האלה, אז אין אמת אחת.

שרון רופא אופיר: כשאנחנו באים ואנחנו מדברים על אותה תקנה 5 שהיא עלתה כאיזה סלע מחלוקת, האמת שאתה מציג היא אמת נכונה והאמת שהם מציגים היא אמת נכונה.

שרון רופא אופיר: בסוף צריכים ללכת באיזה שביל באמצע.

שרון רופא אופיר: כשאנחנו בוחנים את הנושא הזה, כשאני מסתכלת על זה ואני אומרת, רגע, מבחינת איכות סביבה המפחמות האלה הן היו פיגוע, אנחנו יכולים רגע לסמן "וי", סיימנו אותה.

שרון רופא אופיר: מבחינת חקלאים שגם עליהם אנחנו צריכים לתת את הדעת, גם פה אני יכולה לסמן כרגע "וי", כי אני כן רוצה לאפשר להם להמשיך ולעסוק בחקלאות, ואם אני אתחום אותם לתחום כל כך צר, אני אומרת לכם, חברים, לא תהיה חקלאות.

שרון רופא אופיר: זה בסוף ייגמר.

שרון רופא אופיר: מאידך, אנחנו כן צריכים לחשוב על לשבור את הראש איך נוטעים עצים במדינת ישראל.

שרון רופא אופיר: אני מזמינה אתכם ואני מזמינה את גבירתי שיושבת כאן, בואו נקיים על זה דיון.

שרון רופא אופיר: זה לא בהכרח צריך לעבור דרך החלקות של החקלאים.

יוראי להב-הרצנו: נקיים על זה הרבה דיונים.

שרון רופא אופיר: בשמחה.

שרון רופא אופיר: בואו נעבור להצבעה, חברים.

שרון רופא אופיר: מי בעד נוסחי התקנות כפי שהוקראו?

שרון רופא אופיר: מי נגד?

שרון רופא אופיר: מי נמנע?

שרון רופא אופיר: בעד – 3 אושר

שרון רופא אופיר: התקנות התקבלו.

לירון אדלר-מינקה: אני רק אומר שנוסיף לסיכום הוועדה את הבקשה של הוועדה - - -

שרון רופא אופיר: סליחה, יש פה שני דברים שביקשנו להוסיף, האחד, נושא ההיטלים.

שרון רופא אופיר: אתם התחייבתם ואנחנו מבקשים שתעדכנו אותנו.

שרון רופא אופיר: נושא ההיטלים לא לעניין תקנה זו, יש לומר.

שרון רופא אופיר: נושא ההיטלים לעניין כריתות עצים כשמדובר בשכונות מגורים וכו'.

שרון רופא אופיר: עד היום זה לא הוסדר.

שרון רופא אופיר: אנחנו מבקשים לקבל על זה.

שרון רופא אופיר: הדבר השני, סיכמנו שהנוסחים יאוחדו.

לירון אדלר-מינקה: שהנוסחים יאוחדו.

לירון אדלר-מינקה: עוד בקשה שאתם ביקשתם, שיבחנו את חזרת התמיכות לריסוק בשטח.

שרון רופא אופיר: נושא נוסף שביקשנו זה שתבחנו את חזרת התמיכות לריסוק עצים כפי שהיה עד סוף שנת 2019.

שרון רופא אופיר: אני נועלת את הוועדה.

שרון רופא אופיר: תודה רבה.